Mistä on kyse? Moottoripyörille ja veneille kaavaillaan veroa, joka olisi moottoripyörille 150 euroa vuodessa ja veneille 100–300 euroa vuodessa

Hallituksen esitykset on tarkoitus antaa eduskunnan käsiteltäväksi helmikuussa

Jos eduskunta hyväksyy lakiesitykset, uusien verojen on tarkoitus tulla voimaan toukokuussa

Kauppiaatkin joutuvat maksamaan veroa myyntivarastossa seisovista moottoripyöristä, jos hallituksen kaavailema vero astuu tällaisenaan voimaan ensi toukokuussa. Sama koskee myös veneitä. Joulukuussa lausuntokierrokselle lähteneiden lakiluonnosten mukaan moottoripyörille tulisi 150 euron ja veneille 100–300 euron suuruinen vero vuodessa.

Neuvotteleva virkamies Markus Teräväinen valtiovarainministeriöstä kertoo, ettei kaupoille ole tulossa poikkeusta verosta.

Loppupelissä kuluttajahan senkin maksaa tavalla tai toisella. Vesa-Matti Väänänen

– Vero koskee kaikkia verokaudella liikennekäytössä olevia moottoripyöriä, vaikka ne olisivat vaikka vain päivän rekisterissä. Myyjille ei ole kaavailtu verovapautta, se olisi epäjohdonmukaistakin.

Kuluttaja maksaa

Yamaha Center Kuopion myymäläpäällikkö Vesa-Matti Väänäsen mukaan kyse on isoista rahoista.

– Sehän merkitsee aivan kaameaa rahamäärää, joka lähtee talosta pois. Jos varastossa on 200–250 pyörää, niin jokainen voi laskea, minkälainen kertamaksu sieltä tärähtää. Loppupelissä kuluttajahan senkin maksaa tavalla tai toisella.

Hän toivoo edelleen, että asiaan löydettäisiin järkevä ratkaisu.

– Nämä pyöräthän ovat niin sanotussa varastovakuutuksessa. Saisikohan siihen jonkin pykälän, että jos pyörä otetaan lyhytaikaiseen koeajoon, niin veroa ei tällaisessa tapauksessa tarvitsisi maksaa.

Valtiovarainministeriön Teräväisen mukaan lakiluonnoksen nykymuodossa vastaus on ei.

– Ainoa mahdollisuus, ettei veroa tarvitse maksaa on se, että pyörä poistetaan liikennekäytöstä. Pyöriähän voisi olla vähemmän koeajettavana, Teräväinen ehdottaa.

Lisää byrokratiaa

Teknisen Kaupan Liiton moottoripyöräjaoston asiamies Hannu Kyyhkynen huomauttaa, että kaupoille uudistus tuottaa paitsi lisäkustannuksia myös lisätyötä.

Se tulee tarkoittamaan konkursseja ja markkinoiden keskittymistä entisestään. Hannu Kyyhkynen

– Sitten pitäisi lunastaa koeajosiirtokilpiä, jotka taas maksavat, aiheuttavat lisäbyrokratiaa koeajon suhteen ja hankaloittavat kaupallista toimintaa.

Kauppalehden (siirryt toiseen palveluun) haastatteleman veneitä ja moottoripyöriä myyvän Otto Brandt -konsernin Stefanie Brandt-Tallqvistin mukaan vero lohkaisisi pahimmillaan konsernin vähittäiskauppaketjulta jopa 70 000 euroa vuodessa.

Kyyhkysen mukaan tässä vaiheessa on vielä vaikeata arvioida, miten kaupat toimivat, jos uusi vero astuu voimaan.

– Se riippuu siitä, kuinka kauppiaan kassa kestää. Jos kauppias on huonossa tilanteessa, hänen on pakko poistaa pyöriä liikennekäytöstä. Liikennepoistojen määrä tulee todennäköisesti moninkertaistumaan.

Jääkö valtio lopulta miinukselle?

Suomen Motoristit ry:n selvityksen mukaan veron myötä moottoripyörien myynti vähenisi edelleen. Moottoripyörien myynti Suomessa on pudonnut lähes 12 000:sta (2007) noin 3 000:een (2015).

SMOTOn mukaan moottoripyöräalan liikevaihto kutistuisi pahimmillaan merkittävästi ja ala menettäisi satoja työpaikkoja.

– Se tulee tarkoittamaan konkursseja ja käytännössä markkinoiden keskittymistä entisestään, Kyyhkynen huomauttaa.

SMOTOn selvityksen mukaan veron vaikutukset voisivat valtion verokertymän kannalta jäädä negatiivisiksi. Lakiluonnoksissa vene- ja moottoripyöräveron yhteenlaskettu verotuotto olisi 42 miljoonaa euroa. Moottoripyörien osalta tuotto-odotus on 25 miljoonaa euroa.